Russland hevder syriske styrker har kontroll over nøkkelby
Manbij, nordvest i Syria, er for Tyrkias president Recep Tayyip Erdogan sentral for å opprette en drøyt 30 kilometer bred «sikkerhetssone» langs hele grensen, der de på sikt akter å bosette millioner av syriske flyktninger som i dag befinner seg i Tyrkia. Bakgrunn: Den nye Syria-krisen kort forklart Det pågikk natt til tirsdag harde kamper mellom kurdiske styrker og tyrkiskstøttet milits i Manbij-området. Ifølge tyrkiske myndigheter ble en tyrkisk soldat drept og åtte skadet i sammenstøtene, mens 15 kurdiske krigere skal ha blitt «nøytralisert», skriver Reuters. Men tirsdag ettermiddag hevder det russiske forsvarsdepartementet i en kunngjøring at «den syriske regjeringshæren har full kontroll over byen Manbij og bosetningene rundt». Russland er president Bashar al-Assads fremste allierte i Syria.De kurdiske SDF-styrkene har i lengre tid hatt kontroll over byen, som ligger vest for elven Eufrat, omtrent 30 kilometer fra grensen til Tyrkia. Da amerikanerne søndag kunngjorde at de kom til å fullføre tilbaketrekningen fra Nord-Syria, allierte SDF-styrkene seg med den syriske Assad-regjeringen. Den syriske regjeringshæren rykket i morgentimene tirsdag inn i byen, for å støtte SDF-styrkene. Ifølge Washington Post patruljerer nå russiske styrker mellom de syriske og tyrkiske styrkene rundt Manbij. «En kunngjøring fra det russiske forsvarsdepartementet er et tegn på at Russland nå ønsker å fylle sikkerhetsvakuumet som oppsto etter at president Trump beordret evakuering av de amerikanske troppene fra nord i Syria», skriver den amerikanske avisen. Erdogan er klar på at Manbij må overtas av et nytt lokalt råd, styrt av arabere som er lojale mot Tyrkia. Kurdernes lokaladministrasjon må fordrives, krever Erdogan, som også krever at kurdiske styrker trekker seg helt ut av Manbij. – De ekte eierne av Manbji, våre arabiske brødre og deres stammer, skal overta. Vår tilnærming har ikke forandret seg, sier Erdogan.Syriske regjeringsstyrker befinner seg nå bare kilometer fra grensen mot Tyrkia, men det har ennå ikke kommet meldinger om direkte trefninger mellom de tyrkiske regjeringsstyrkene og syriske regjeringsstyrker, skriver NTB.Minst 70 sivile og 135 SDF-soldater er ifølge SOHR drept siden Tyrkia innledet sin militæroffensiv 9. oktober i forrige uke. Minst 120 FSA-soldater og to tyrkiske regjeringssoldater skal også være drept i kampene, og i Tyrkia er minst 18 sivile drept i angrep over grensa. Ifølge FN er 160.000 mennesker drevet på flukt fra kamphandlingene.
Etter at de amerikanske styrkene trakk seg ut av Manbij, kan man nå se russiske flagg i den strategisk viktige byen.